Broj: 711-I-1170-M-102/18-02-8

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Franje Lehkeca, općinskog načelnika Općine Strahoninec,** za davanjem mišljenja Povjerenstva, na 20. sjednici, održanoj 24. kolovoza 2018.g., daje sljedeće

**MIŠLJENJE**

**I. Na temelju članka 14. stavaka 1. i 2. ZSSI-a dužnosnik Franjo Lehkec, općinski načelnik Općine Strahoninec, ne može istovremeno uz obnašanje navedene dužnosti, kao niti u razdoblju od dvanaest mjeseci od dana prestanka obnašanja dužnosti, biti član Školskog odbora Osnovne škole Strahoninec, s obzirom da navedena ustanova nije utvrđena kao ustanova od posebnog državnog interesa niti od posebnog interesa za jedinicu lokalne, odnosno područne (regionalne) samouprave.**

**II. Sukladno odredbama ZSSI-a, nema zapreke da dužnosnik Franjo Lehkec istovremeno uz obnašanja dužnosti općinskog načelnika Općine Strahoninec bude član Vijeća roditelja u Osnovnoj školi Strahoninec, s obzirom da Vijeće roditelja nije upravno tijelo navedene ustanove te članstvo u istom ne predstavlja poslovne upravljanja poslovnim subjektom.**

Obrazloženje

Zahtjev za davanjem mišljenja Povjerenstva podnio je Franjo Lehkec, općinski načelnik Općine Strahoninec. U knjigama ulazne pošte zahtjev je zaprimljen 10. kolovoza 2018.g., pod poslovnim brojem 711-U-2432-M-102/18-01-5, povodom kojeg se vodi predmet broj M-102/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Franjo Lehkec povodom obnašanja dužnosti općinskog načelnika Općine Strahoninec, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je otac dvoje učenika Osnovne Škole Strahoninec te da ima saznanja da bi ga roditelji htjeli, kao svog predstavnika, imenovati u Školski odbor, odnosno u Vijeće roditelja u navedenoj ustanovi. Dužnosnik od Povjerenstva traži mišljenje je li navedeno u skladu s odredbama ZSSI-a

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. i 66/18.) propisano je da su osnovne škole javne ustanove koje obavljaju djelatnost odgoja i obrazovanja. Člankom 118. stavkom 1. istog Zakona propisano je da školom upravlja školski odbor. **Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.**

Člankom 137. istog Zakona propisano je da se u školi ustrojava vijeće roditelja. Roditelji učenika svakog razrednog odjela između sebe biraju jednog člana u vijeće roditelja, a u školama u kojima se školovanje ne provodi u razrednim odjelima sastav vijeća roditelja uređuje se statutom. Vijeće roditelja daje mišljenje o prijedlogu školskog kurikuluma, godišnjeg plana i programa rada, raspravlja o izvješćima ravnatelja o realizaciji školskog kurikuluma, godišnjeg plana i programa rada škole, razmatra pritužbe roditelja u svezi s odgojno-obrazovnim radom, predlaže mjere za unapređenje obrazovnog rada, predlaže svog člana školskog odbora te obavlja i druge poslove u skladu sa statutom škole.

Uvidom u izvadak iz sudskog registra Trgovačkog suda u Varaždinu Povjerenstvo je utvrdilo da je pod matičnim brojem subjekta 070054450, OIB: 74447463180 upisana Osnovna škola Strahoninec, sa sjedištem na adresi Čakovečka 55, Strahoninec, ustrojstvenog oblika ustanova. Kao jedini osnivač navedene ustanove upisana je Međimurska županija.

Uvidom u Odluku Hrvatskog sabora o Popisu pravnih osoba od posebnog državnog interesa („Narodne novine“ broj 144/10., 16/14., 55/15. i 105/15.) utvrđeno je da Osnovna škola Strahoninec **nije utvrđena** kao ustanova od posebnog državnog interesa.

Uvidom u Odluku o utvrđivanju popisa pravnih osoba od posebnog interesa za Međimursku županiju od 29. rujna 2011.g. (Službeni glasnik Međimurske županije, broj 17/11.) te u Odluku o utvrđivanju pravnih osoba od posebnog interesa za Općinu Strahoninec od 26. lipnja 2011.g. (Službeni glasnik Međimurske županije, broj 11/11.), utvrđeno je da Osnovna škola Strahoninec **nije utvrđena** kao ustanova od posebnog interesa za Međimursku županiju, kao ni za Općinu Strahoninec.

S obzirom da Osnovna škola Strahoninec nije proglašena ustanovom od posebnog državnog interesa, niti od posebnog interesa za jedinicu lokalne, odnosno područne (regionalne) samouprave na čijem području se nalazi, u konkretnom slučaju ne dolazi do primjene iznimka iz članka 14. stavka 2. ZSSI-a kojom je dužnosnicima dopušteno da budu u najviše do dva upravna vijeća onih ustanova koje su proglašene od posebnog državnog interesa ili od posebnog interesa za jedinicu lokalne, odnosno područne (regionalne) samouprave. Slijedom navedenoga, dužnosnik Franjo Lehkec ne može istovremeno uz obnašanje dužnosti općinskog načelnika Općine Strahoninec biti član Školskog odbora Osnovne škole Strahoninec budući da je školski odbor po svojoj funkciji izjednačen s upravnim vijećem ustanova.

Člankom 20. stavkom 3. ZSSI-a propisano je da obveze iz članka 14. istog Zakona, počinju danom stupanja na dužnost i traju dvanaest mjeseci od prestanka obnašanja dužnosti, stoga niti u razdoblju od dvanaest mjeseci od prestanka obnašanja dužnosti općinskog načelnika Općine Strahoninec, dužnosnik ne može obavljati funkciju člana Školskog odbora Osnovne Škole Strahoninec.

U odnosu na moguće članstvo dužnosnika u Vijeću roditelja iste ustanove, Povjerenstvo obrazlaže da s obzirom na ovlasti i djelokrug rada Vijeća roditelja propisan Zakonom o odgoju i obrazovanju u osnovnoj i srednjoj školi, isto ne predstavlja upravljačko tijelo škole, niti članovi istog obavljaju poslove upravljanja školom kao javnom ustanovom. Slijedom navedenoga, sukladno odredbama ZSSI-a nema zapreke da dužnosnik Franjo Lehkec istovremeno obnaša dužnost općinskog načelnika Općine Strahoninec i bude član Vijeća roditelja Osnovne škole Strahoninec.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Franjo Lehkec, elektroničkom dostavom
2. Objava na internetskoj stranici Povjerenstva
3. Pismohrana